Document ID: 32014D0050

DEĊIŻJONI TAL-KUNSILL
tal-20 ta’ Jannar 2014
dwar it-tiġdid tal-Ftehim dwar il-kooperazzjoni fix-xjenza u t-teknoloġija bejn il-Komunità Ewropea u l-Gvern tal-Federazzjoni Russa
(2014/50/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 186 flimkien mal-punt (v) tal-Artikolu 218(6)(a) tiegħu,
Wara li kkunsidra l-proposta tal-Kummissjoni Ewropea,
Wara li kkunsidra l-kunsens tal-Parlament Ewropew (1),
Billi:
(1)
Bid-Deċiżjoni 2000/742/KE (2), il-Kunsill approva l-konklużjoni tal-Ftehim dwar il-kooperazzjoni fix-xjenza u t-teknoloġija bejn il-Komunità Ewropea u l-Gvern tal-Federazzjoni Russa (il-“Ftehim”).
(2)
L-Artikolu 12(b) tal-Ftehim jistipula, b’mod partikolari, li l-Ftehim jista’ jiġġedded bi qbil komuni bejn il-Partijiet għal perjodi addizzjonali ta’ ħames snin. Permess tad-Deċiżjoni 2009/313/KE (3), il-Kunsill kien approva t-tiġdid tal-Ftehim għal perjodu addizzjonali ta’ ħames snin.
(3)
Wara analiżi konġunta tal-Ftehim, iż-żewġ Partijiet ħadu nota tar-rakkomandazzjoni minn esperti indipendenti li l-Ftehim għandu jkun imġedded għal perjodu ieħor ta’ ħames snin fil-forma attwali tiegħu.
(4)
Il-Partijiet għall-Ftehim jikkunsidraw li t-tiġdid tal-Ftehim ikun fl-interess reċiproku tagħhom.
(5)
Il-kontenut tal-Ftehim imġedded ser jkun identiku għall-kontenut tal-Ftehim li jiskadi fl-20 ta’ Frar 2014.
(6)
Bħala konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea.
(7)
It-tiġdid tal-Ftehim għandu jiġi approvat f’isem l-Unjoni,
ADOTTA DIN ID-DEĊIŻJONI:
Artikolu 1
It-tiġdid tal-Ftehim dwar il-kooperazzjoni fix-xjenza u t-teknoloġija bejn il-Komunità Ewropea u l-Gvern tal-Federazzjoni Russa, għal perjodu addizzjonali ta’ ħames snin, huwa b’dan approvat f’isem l-Unjoni Ewropea.
Artikolu 2
Il-President tal-Kunsill għandu, f’isem l-Unjoni, jagħti n-notifika lill-Gvern tal-Federazzjoni Russa li l-Unjoni lestiet il-proċeduri interni tagħha neċessarji għat-tiġdid tal-Ftehim f’konformità mal-punt(b) tal-Artikolu 12 tal-Ftehim.
Artikolu 3
Il-President tal-Kunsill għandu, f’isem l-Unjoni, jagħmel in-notifika li ġejja:
“Bħala konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwixxiet u ssuċċediet lill-Komunità Ewropea u minn dik id-data teżerċita kull dritt u tassumi kull obbligu tal-Komunità Ewropea. Għalhekk, kull referenza għall-‘Komunità Ewropea’ fit-test tal-Ftehim għandha tinqara, fejn ikun il-każ, bħala referenza għall-‘Unjoni Ewropea’.”.
Artikolu 4
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fi Brussell, l-20 ta’ Jannar 2014.

Labels: 7
18
15
5